Broj: 711-I-830-P-311-17/20-19-19

Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ivice Kovačevića, općinskog načelnika Općine Jakšić**, pokrenutom Odlukom Povjerenstva, broj: 711-I-401-P-311-17/20-17-19 od 3. prosinca 2019.g., na 86. sjednici, održanoj 22. svibnja 2020.g., donosi sljedeću:

**ODLUKU**

1. **Utvrđuje se da se dužnosnik Ivica Kovačević, općinski načelnik Općine Jakšić, nalazio u situaciji sukoba interesa iz članka 2. stavka 2. podstavka 2. ZSSI-a, dodjeljivanjem financijskih sredstava Općine Jakšić udruzi „Malonogometni klub Jakšić“, u kojoj su njegovi sinovi u tijelima navedene udruge (tajnik i predsjednik udruge) u 2017.g. i 2018.g., na način da je financijska sredstva dodijelio na temelju javnog poziva bez osnivanja i prijedloga Stručnog Povjerenstva.**
2. **Propuštanjem izuzimanja iz postupka dodijele financijskih sredstava za programe javnih potreba u društvenim djelatnostima Općine Jakšić za 2019.g. udruzi „Malonogometni klub Jakšić“ i to sklapanjem u ime Općine Jakšić Ugovora o dodjeli financijskih sredstava za financiranje programa, projekata i manifestacija od interesa za opće dobro koje provode udruge na području Općine Jakšić za 2019.g., KLASA 402-01/19-01/01, UR BROJ 2177/04-02-19-2 od 15. veljače 2019.g. dužnosnik Ivica Kovačević, općinski načelnik Općine Jakšić, narušio je vlastitu vjerodostojnost u obnašanju javne dužnosti, čime je počinio povredu članka 5. stavka 1. ZSSI-a.**

Obrazloženje

Povjerenstvo je na 71. sjednici, održanoj 3. prosinca 2019.g., pokrenulo postupak za odlučivanje o sukobu interesa protiv dužnosnika Ivice Kovačevića, općinskog načelnika Općine Jakšić zbog moguće povrede članka 5. stavka 1. ZSSI-a, koja proizlazi iz okolnosti da je navedeni dužnosnik u postupku dodjele sredstava za programe javnih potreba u društvenim djelatnostima Općine Jakšić za 2017.g.,2018.g. i 2019.g. donio odluku o financiranju udruge „Malonogometni klub Jakšić“ u kojoj su sinovi dužnosnika predsjednik i tajnik kluba.

Na Odluku o pokretanju postupka dužnosnik se očitovao pisanim očitovanjem zaprimljenim dana 13. ožujka 2020.g., pod brojem ulazne pošte 711-U-1324-P-311-17/20-18-4. U očitovanju dužnosnik u bitnom navodi kako je Općina Jakšić jedna od manjih jedinica lokalne samouprave, a po broju stanovnika među većim općinama u Slavoniji te kako je ponosan biti načelnikom jedne takve općine. Nadalje, dužnosnik navodi kako prihvaća upozorenje Povjerenstva da je svojom odlukom o sufinanciranju rada MNK Jakšić povrijedio načela djelovanja propisanih člankom 5. stavkom 1. ZSSI-a te se izuzeo iz postupka dodjele sredstava za programe javnih potreba u društvenim djelatnostima Općine Jakšić za 2020.g. Isto tako, dužnosnik navodi kako u navedenom malonogometnom klubu ne igraju samo njegovi sinovi već 35-40 mladića te da se u klubu okupljaju mladići od 14-30 godina. Navodi i da su svi aktivni članovi volonteri koji organiziraju školu nogometa za mlađe kategorije te da je klub primjer besprijekornog rada i da je uključen u sva događanja u Općini kao što su folklori, fišijade, pokladno jahanje, humanitarne aktivnosti itd. Dužnosnik ističe i kako je klub napredovao od druge Županijske malonogometne lige do igranja u 2. Hrvatskoj malonogometnoj ligi te da parira financijski mnogo jačim ekipama iz Osijeka, Županje, Slavonskog Broda i dr.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Ivica Kovačević obnašao dužnost općinskog načelnika Općine Jakšić u mandatu 2013.-2017., te dužnost ponovno obnaša od 8. lipnja 2017.g. Stoga je Ivica Kovačević, povodom obnašanja navedene dužnosti, obvezan postupati sukladno odredbama ZSSI-a.

U predmetnom postupku Povjerenstvo je, povodom zaprimljene prijave protiv dužnosnika Ivice Kovačevića, podnesene 19. srpnja 2017.g, od Općine Jakšić i MNK Jakšić prikupilo relevantne podatke i dokumentaciju kako bi utvrdilo predstavljaju li okolnosti financiranja MNK Jakšić od stane Općine Jakšić povredu odredbi članka 5. stavka 1. ZSSI-a.

 MNK Jakšić dostavio je Povjerenstvu očitovanje dana 04. listopada 2019.g. u kojem se navodi da MNK Jakšić kao udruga ne vrši isplate fizičkim osobama, osim naknade troškova za suđenje na utakmicama što je vidljivo u javno objavljenim financijskim izvješćima udruge. Nadalje, u očitovanju se navodi da se niti jednom članu udruge ne isplaćuju novčane naknade po osnovi obavljanja određenih funkcija pa tako iste nisu isplaćene niti Marku Kovačeviću koji je predsjednik kluba niti Domagoju Kovačeviću koji je tajnik kluba. Nadalje, a u odnosu na postupak dobivanja sredstava iz javnih izvora navodi se da je klub osnovan 2016.g. i da tu prvu godinu nisu bili stečeni uvjeti za financiranje iz javnih izvora koji su kasnije stečeni, a odnose se izvore dobivene od Općine Jakšić i Požeško-slavonske županije, već se klub sam financirao što je knjigovodstveno bilo evidentirano kao obveza prema osnivačima. Navodi se i kako je izvršni odbor 2018.g. donio odluku o otpustu tih obveza te su one potom evidentirane kao prihod od donacija. U prilogu predmetnog očitovanja dostavljeni su Odluka o otpustu obaveza od 29. listopada 2018.g., financijski izvještaj za razdoblje od 1. siječnja 2018.g. do 31. prosinca 2018.g. i 1. siječnja 2017.g. do 31. prosinca 2017.g. te popis sudaca kojima su isplaćeni troškovi za suđenje na utakmicama kluba.

 Općina Jakšić dostavila je Povjerenstvu očitovanje dana 17. listopada 2019.g. u kojem navodi da je MNK Jakšić registriran 2016.g. te da nije bio financiran sredstvima Općine Jakšić do 2017.g. kada osvajaju prvo mjesto u 2. Županijskoj malonogometnoj ligi i kada su mu po javnom pozivu dodijeljena sredstva u iznosu od 3.000,00 kuna. Nadalje, Općina navodi kako je u sezoni 2017./2018. MNK Jakšić osvojio županijski kup te im se po javnom pozivu dodjeljuju sredstva u iznosu od 5.000,00 kuna. Isto tako, nadalje navodi kako je u sezoni 2018./2019. MNK Jakšić osvojio prvo mjesto u 1. Županijskoj malonogometnoj ligi te stječu pravo ulaska u 2. Hrvatsku malonogometnu ligu istok i osvajaju županijski kup pa im se za 2019.g., sukladno Pravilniku i ocjenjivanju kvalitete prijavljenih programa/projekata od strane Stručnog povjerenstva dodjeljuje iznos od 14.000,00 kuna. U prilog očitovanju Općina dostavlja javne pozive, obrasce za prijavu i popis korisnika tekućih donacija za 2017.g. i 2018.g. kao i svu relevantnu dokumentaciju o provedenom postupku sufinanciranja programa i projekata udruga iz proračuna Općine Jakšić za 2019.g.

 Uvidom u Registar udruga Povjerenstvo je utvrdilo da je pod registarskim brojem 11000943, OIB: 12254342287 upisana udruga MNK Jakšić sa sjedištem u Jakšiću, Osječka 2. Navedena udruga upisana je dana 7. listopada 2016.g. te su kao osobe ovlaštene na zastupanje udruge navedeni Matko Kovačević, Ivan Karača i Domagoj Kovačević.

 Uvidom u dokumentaciju dostavljenu od strane Općine Jakšić vezano za postupak dodjeljivanja sredstava za programe javnih potreba za 2017. i 2018.g. Povjerenstvo je utvrdilo kako je 2. siječnja 2017.g., na temelju javnog poziva, donesena odluka o dodijeli sredstava za programe javnih potreba u društvenim djelatnostima za 2017.g. kojom su, uz ostalih dvanaest udruga, dodijeljena sredstva i udruzi MNK Jakšić u visini od 3.000,00 kuna. Navedenu odluku donio je i potpisao dužnosnik Ivan Kovačević.

 Nadalje, Povjerenstvo je utvrdilo kako je 2. siječnja 2018.g. na temelju javnog poziva, donesena odluka o dodijeli sredstava za programe javnih potreba u društvenim djelatnostima za 2018.g. kojom su, uz ostalih dvanaest udruga, dodijeljena sredstva i udruzi MNK Jakšić u visini od 5.000,00 kuna. Navedenu odluku donio je i potpisao dužnosnik Ivan Kovačević.

Uvidom u odluku Općine Jakšić od 23. siječnja 2019.g. KLASA: 022-01/19-01/17, URBROJ: 2177/04-02/19-3 Povjerenstvo je utvrdilo kako je, nakon raspisivanja javnog poziva, dužnosnik Ivan Kovačević imenovao Stručno Povjerenstvo za financiranje programa i projekata udruga od interesa za opće dobro na području Općine Jakšić. Za članove Povjerenstva imenovani su Damjan Maglica, Nikolina Gazilj i Marica Marić čija zadaća, propisana člankom 3. predmetne Odluke, je otvaranje prijava, provjera propisanih formalnih uvjeta prijava i ocjenjivanje prijava te predlaganje Odluke o odabiru koju donosi općinski načelnik. Uvidom u Prijedlog odluke Povjerenstva utvrđeno je da je isto predložilo šest udruga iz područja kulture i drugih djelatnosti te sedam sportskih udruga među kojima je i MNK Jakšić za koju se predlaže dodjela financijskih sredstava u iznosu od 14.000,00 kuna. Nadalje, uvidom u Odluku o odabiru programa /projekata udruga koje udruge provode na području Općine Jakšić i visini financijske potpore iz proračuna Općine Jakšić za 2019.g od 8. veljače 2019.g. odobreno je financiranje udruga onako kako je to predložilo Službeno Povjerenstvo. Navedenu odluku donio je i potpisao dužnosnik Ivan Kovačević.

Uvidom u Pravilnik o financiranju udruga iz proračuna Općine Jakšić donesenom 7. siječnja 2019.g. Povjerenstvo je utvrdilo kako je člankom 3. Pravilnika propisano da se financiranje udruga provodi na temelju javnog poziva, a člankom 4. da općinski načelnik odlučuje o raspisivanju i objavi javnog poziva. Nadalje, člankom 6. Pravilnika propisano je da se prijava s propisanom dokumentacijom podnosi Povjerenstvu za provedbu javnog poziva. Člankom 7. propisano je da Povjerenstvo imenuje općinski načelnik, a člankom 8. da konačnu odluku o odobravanju ili neodobravanju financijskih sredstava donosi općinski načelnik.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Nadalje, člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 32. stavkom 1. Zakona o udrugama („Narodne novine“, broj 74/14, 73/17), koji je bio na snazi u vrijeme dodjeljivanja sredstava, propisano je da se programi i projekti od interesa za opće dobro u Republici Hrvatskoj koje provode udruge mogu financirati iz državnog proračuna, proračuna jedinica lokalne i područne (regionalne) samouprave, fondova Europske unije i drugih javnih izvora. Člankom 33. stavkom 1. Zakona o udrugama propisano je da nadležna državna tijela, jedinice lokalne i područne (regionalne) samouprave i druge javne institucije financiraju i ugovaraju provedbu programa i projekata od interesa za opće dobro na temelju provedenog javnog poziva, odnosno natječaja ili na temelju posebnog propisa o financiranju javnih potreba.

Na temelju članka 33. stavka 2. Zakona o udrugama, Vlada Republike Hrvatske donijela je Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15., na snazi od 17. ožujka 2015.g., u daljnjem tekstu: Uredba). Na temelju članka 1. stavka 2. Uredbe, kriterije, mjerila i postupke iz ove Uredbe na odgovarajući način primjenjuju, pored ostalih subjekata, jedinice lokalne i područne (regionalne) samouprave kada iz javnih izvora financiraju programe i projekte udruga te doniraju odnosno sponzoriraju udruge, ako posebnim propisom nije drugačije uređeno.

Člankom 26. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15, u daljnjem tekstu Uredba) propisano je da pripremu i provedbu natječaja provodi davatelj financijskih sredstava u pravilu putem nadležne ustrojstvene jedinice i jedno ili više povjerenstava za pripremu, odnosno provedbu pojedinih postupaka u provedbi natječaja osnovanih odlukom davatelja financijskih sredstva.

Člankom 27. Uredbe propisano je da je postupak dodjele financijskih sredstava udrugama je transparentan i nepristran. Nepristranost se osigurava sprječavanjem sukoba interesa, na način opisan ovom Uredbom i pozitivnim propisima u Republici Hrvatskoj. Stavkom 2. istog članka propisano je da sukob interesa ne postoji ako osoba koja sudjeluje u odlučivanju o ispunjavanju propisanih uvjeta natječaja ili ocjenjivanju prijave udruge koja se prijavila na natječaj nije osobno, kao niti članovi njezine obitelji (bračni ili izvanbračni drug, dijete ili roditelj), zaposlenik, član, član upravnog tijela ili čelnik te udruge niti bilo koje druge udruge povezane na bilo koji način s tom udrugom (partnerski odnos u provedbi projekta i sl.), niti u odnosu na spomenute udruge ima bilo kakav materijalni ili nematerijalni interes, nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa.

Povjerenstvo utvrđuje da se, s obzirom da sinovi dužnosnika, obavljaju funkcije u tijelima udruge MNK Jakšić, navedena udruga opravdano može smatrati s dužnosnikom interesno povezanom u smislu članka 4. stavka 5. ZSSI-a

 Uvidom u natječajnu dokumentaciju Povjerenstvo je utvrdilo kako je u 2017.g. i 2018.g. Odluku o dodjeli sredstava za programe javnih potreba u društvenim djelatnostima Općine Jakšić donio općinski načelnik bez prijedloga Stručnog Povjerenstva i to na temelju javnog poziva kojeg je samostalno objavio. Slijedom navedenog, prilikom dodjeljivanja sredstava udrugama, među kojima je bila i udruga MNK Jakšić u kojoj sinovi dužnosnika obnašaju funkcije predsjednika i tajnika kluba dužnosnik Ivica Kovačević počinio je povredu članka 2. stavka 2. podstavka 2. ZSSI-a.

Pritom Povjerenstvo napominje kako činjenica da je Pravilnik o financiranju udruga iz proračuna Općine Jakšić donesen tek 2019.g. ne ispričava činjenicu da je financiranje udruga u 2017.g. i 2018.g. trebalo biti provedeno sukladno odredbama Zakona o udrugama i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, odnosno da je odluka o dodjeljivanju financijskih sredstava udrugama u Općini Jakšić trebala biti temeljena na prijedlogu Stručnog povjerenstva.

U 2019.g. natječaj za dodjelu sredstava za programe javnih potreba u društvenim djelatnostima Općine Jakšić proveden je sukladno odredbama Uredbe, međutim okolnosti dodijele financijskih sredstava iz Proračuna Općine Jakšić Udruzi MNK Jakšić u kojima je sudjelovao dužnosnik (donio odluku o odabiru programa te potpisao Ugovor o dodjeli financijskih sredstava), a obzirom na povezanost s navedenom Udrugom, zahtijevaju od dužnosnika Ivice Kovačevića odgovarajuću pažnju i odgovarajuće mjere u svrhu očuvanja nepristranost i vlastite vjerodostojnost te povjerenja građana da javnu dužnost ne koristi za osobni probitak, odnosno probitak povezane osobe.

Obveza dužnosnika da u obnašanju javnih dužnosti postupaju sukladno načelima iz članka 5. stavka 1. ZSSI-a nije propisana apstraktno već u kontekstu obveze dužnosnika da izbjegavaju svaki sukob interesa te da štite povjerenje građana u vlastitu nepristranost u obnašanju iste dužnosti odnosno da se ne dovedu u situaciju u kojoj bi kod građana mogao nastati opravdan dojam da je na njih u obnašanju dužnosti utjecao njihov privatni interes ili privatni interes povezane osobe.

 Stoga, imajući u vidu da sklapanjem Ugovora o dodjeli financijskih sredstava za financiranje programa, može nastati opravdani dojam da na dužnosnika može utjecati okolnost povezanosti s navedenom udrugom, dužnosnik je trebao predvidjeti sve posljedice navedene povezanosti s predmetnom udrugom i sukladno tome postupati. Stoga je dužnosnik u navedenom slučaju bio dužan poduzeti odgovarajuće radnje i mjere, kao primjerice izuzimanje ili javno deklariranje spornih okolnosti i dr., što uključuje i mogućnost, ali i obvezu dužnosnika da zatraži mišljenje Povjerenstva sukladno članku 6. stavku 1. ZSSI-a, sve kako bi zaštitio vlastitu vjerodostojnost i integritet te otklonio svaku sumnju da je koristio javnu dužnost za probitak osobe koja je s njim povezana.

Prema ocjeni Povjerenstva, dužnosnik u predmetnoj situaciji nije pravilno upravljao nastalom situacijom, jer je, unatoč nedvojbenoj povezanosti s predmetnom udrugom, sudjelovao u postupku dodjeljivanja financijskih sredstava Općine Jakšić udruzi MNK Jakšić. Te je time narušio vlastitu vjerodostojnost i integritet u obnašanju javne dužnosti čime je počinio povredu članka 5. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu načela obnašanja javnih dužnosti propisanih člankom 5. ZSSI-a, kao i za utvrđenje situacije sukoba interesa dužnosnika iz članka 2. ZSSI-a navedeni Zakon nije propisao mogućnost izricanja sankcije.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivica Kovačević, elektroničkom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana